ভারী বৃষ্টির সতর্কতা ১২ জেলায়, উত্তরবঙ্গে কতদিন চলবে বর্ষণ? জানুন

কলকাতা: পুজো শেষ, কিন্তু ​নিম্নচাপের প্রভাবে দক্ষিণবঙ্গে দুর্যোগের পূর্বাভাস। আজ একাদশীতেও কলকাতাতে বজ্রবিদ্যুৎ সহ ঝড়বৃষ্টির (Heavy Rain Forecast) সতর্কতা রয়েছে। সঙ্গে বইতে পারে ঝোড়ো হাওয়া। দ্বাদশীতেও বৃষ্টি চলবে। হাওয়া অফিসের পূর্বাভাস, বঙ্গোপসাগরের নিম্নচাপও শক্তি হারাতে শুরু করেছে। বৃহস্পতিবার বিকেলেই তা ওড়িশা উপকূল দিয়ে স্থলভাগে প্রবেশ করেছে। এর প্রভাবে আগামী কয়েক দিন দক্ষিণবঙ্গে বিক্ষিপ্ত বৃষ্টি চলবে। ভারী থেকে অতি ভারী বৃষ্টি হতে পারে উত্তরবঙ্গে।

আলিপুর আবহাওয়া দফতর জানিয়েছে, উত্তর-পশ্চিম এবং সংলগ্ন পশ্চিম-মধ্য বঙ্গোপসাগরে যে গভীর নিম্নচাপটি ছিল, বৃহস্পতিবার বিকেলেই তা গোপালপুরের কাছে ওড়িশার উপকূল দিয়ে স্থলভাগে প্রবেশ করেছে। সেই সময়ে তার গতি ছিল ঘণ্টায় ১৭ কিলোমিটার। এর প্রভাবে ওড়িশার উপকূলে ঘণ্টায় ৫৫ থেকে ৬৫ কিলোমিটার বেগে ঝড় বয়েছে। কোথাও কোথাও দমকা হাওয়ার বেগ পৌঁছে গিয়েছিল ৭৫ কিলোমিটার পর্যন্তও। শুক্রবার দক্ষিণবঙ্গের সমস্ত জেলার বেশিরভাগ জায়গায় বজ্রবিদ্যুৎ সহ হালকা থেকে মাঝারি বৃষ্টিপাতের সম্ভাবনা রয়েছে। কলকাতা (Heavy Rain Forecast Kolkata) সহ দক্ষিণবঙ্গের বীরভূম জেলায় দু’একটি জায়গায় ভারী থেকে অতি ভারী বৃষ্টি হতে পারে। দুই মেদিনীপুর, ঝাড়গ্রাম, পুরুলিয়া, দক্ষিণ ২৪ পরগনা, মুর্শিদাবাদ, পূর্ব ও পশ্চিম বর্ধমান এবং বাঁকুড়া জেলায় এক-দু’টি জায়গায় ভারী বৃষ্টিপাত হতে পারে, এমনটাই পূর্বাভাস আবহাওয়া অফিসের। এছাড়াও, বজ্রবিদ্যুৎ সহ বিক্ষিপ্ত ভারী বৃষ্টির সম্ভাবনা রয়েছে টানা রবিবার পর্যন্ত। শুক্রবার পর্যন্ত মৎস্যজীবীদের জন্য লাল সতর্কতা জারি করেছে আবহাওয়া দফতর। এই সময়ে মৎস্যজীবীদের সমুদ্রে যাওয়ায় নিষেধাজ্ঞা জারি করা হয়েছে।

শনিবার বীরভূম এবং মুর্শিদাবাদের দু-একটি জায়গায় ভারী বৃষ্টি হবে। এই জেলাগুলিতে হলুদ সতর্কতা জারি করা হয়েছে। দক্ষিণবঙ্গের বাকি জেলাগুলিতে বজ্রবিদ্যুৎ সহ হালকা থেকে মাঝারি বৃষ্টি চলবে। শুক্রবার উত্তরবঙ্গের ওপরের তিনটি জেলা দার্জিলিং, জলপাইগুড়ি এবং আলিপুরদুয়ারের কিছু অংশে ভারী থেকে অতি ভারী বৃষ্টি হবে। ওই জেলাগুলিতে কমলা সতর্কতা জারি করা হয়েছে। কালিম্পং, কোচবিহার এবং উত্তর দিনাজপুরের ভারী বৃষ্টি হবে। সেখানে হলুদ সতর্কতা জারি করা হয়েছে। দক্ষিণ দিনাজপুর এবং মালদায় বজ্রবিদ্যুৎ সহ হালকা থেকে মাঝারি বৃষ্টি হবে। সেই সঙ্গে ঘণ্টায় ৩০-৪০ কিমি ঝড়ের জন্য উত্তরবঙ্গের সব জেলায় হলুদ সতর্কতা জারি করা হয়েছে।

আরও পড়ুন: ৫ অক্টোবর রেড রোডে দুর্গাপুজোর কার্নিভ্যাল, থাকছে ট্রাফিক নিয়ন্ত্রণ

​বঙ্গোপসাগরে গভীর নিম্নচাপের প্রভাবে একাদশীতেও দক্ষিণবঙ্গের জেলাগুলিতে দুর্যোগপূর্ণ আবহাওয়ার পূর্বাভাস জারি করল আলিপুর আবহাওয়া দফতর। বিশেষ করে দক্ষিণ ২৪ পরগনা জেলায় অতি ভারী বৃষ্টির আশঙ্কা করা হচ্ছে। ​জানা গিয়েছে, জেলার নদী ও সমুদ্র তীরবর্তী অঞ্চলগুলিতে ৬০ থেকে ৬৫ কিলোমিটার গতিবেগে দমকা ঝড়ো বাতাস বইতে পারে। এর ফলে নদী ও সমুদ্র অত্যন্ত উত্তাল থাকবে। নিরাপত্তার কথা মাথায় রেখে মৎস্যজীবীদের সমুদ্রে যেতে কঠোরভাবে নিষেধ করা হয়েছে। ​গতকাল সন্ধ্যা থেকেই দক্ষিণ ২৪ পরগনার একাধিক অঞ্চলে দফায় দফায় ভারী বৃষ্টি শুরু হয়। আজও সকাল থেকে আকাশ কালো মেঘে ঢাকা এবং বিক্ষিপ্তভাবে বৃষ্টি জারি রয়েছে। একই সঙ্গে ঝড়ো বাতাস বইছে এবং নদী ও সমুদ্র উত্তাল থাকায় উপকূলীয় জনজীবনে প্রভাব পড়েছে। দুর্যোগপূর্ণ আবহাওয়ার কারণে মৎস্য শিকারে সম্পূর্ণ নিষেধাজ্ঞা থাকায় সুন্দরবনের বিভিন্ন বন্দর ও জেটিগুলিতে প্রচুর সংখ্যক মৎস্যজীবী ট্রলার ভিড় করেছে। আবহাওয়া দফতর জানিয়েছে, আজ দিনভর দক্ষিণ ২৪ পরগনা সহ দক্ষিণবঙ্গের বিভিন্ন জেলায় ঝড়-বৃষ্টির এই পরিস্থিতি বজায় থাকবে। দুর্যোগ মোকাবিলায় জেলা প্রশাসন সামগ্রিক পরিস্থিতির উপর কড়া নজর রাখছে এবং যেকোনো পরিস্থিতি মোকাবেলায় প্রস্তুত রয়েছে। স্থানীয়দের সতর্ক থাকতে এবং সমুদ্র উপকূল থেকে দূরে থাকতে পরামর্শ দেওয়া হয়েছে।

অন্য খবর দেখুন