বঙ্গোপসাগরে তৈরি হচ্ছে গভীর নিম্নচাপ, নভেম্বরের শেষে ঘূর্ণিঝড়ের আশঙ্কা

কলকাতা: বঙ্গোপসাগরে ফের সক্রিয় হচ্ছে নিম্নচাপ (Depression in Bay of Bengal)। হাওয়া অফিস জানিয়েছে, আগামী ২৪ থেকে ৪৮ ঘণ্টার মধ্যে দক্ষিণ আন্দামান সাগরে এই নিম্নচাপ তৈরি হতে পারে। এরপর তা দক্ষিণ–পূর্ব বঙ্গোপসাগরে (Bay of Bengal) পৌঁছে গভীর নিম্নচাপে এবং দক্ষিণ–পশ্চিম বঙ্গোপসাগরে প্রবেশের সময় অতি গভীর নিম্নচাপে পরিণত হওয়ার সম্ভাবনা রয়েছে (Weather Forecast)। নভেম্বর মাসের শেষের দিকে এই সিস্টেমটি ঘূর্ণিঝড়ে রূপ নিতে পারে বলে আশঙ্কা দেখা দিয়েছে (Weather Update)।

দক্ষিণবঙ্গে আপাতত শুষ্ক আবহাওয়া বজায় রয়েছে। আগামী দু’তিন দিনে সামান্য নামতে পারে তাপমাত্রা। শুষ্ক উত্তর-পশ্চিম হাওয়ার ফলে শীতের আমেজ বাড়বে। রাতে শিশির পড়া এবং ভোরের দিকে হালকা কুয়াশা দেখা যেতে পারে। রবিবার থেকে মঙ্গলবার কুয়াশার সম্ভাবনা আরও বাড়বে এবং উপকূলবর্তী জেলাগুলিতে কুয়াশার প্রকোপ বেশি থাকবে।

আরও পড়ুন: শুধু হিন্দুত্ব নয়! বনসলের নির্দেশে ব্যাকফুটে শুভেন্দু? জয় শমীকের

উত্তরবঙ্গের আবহাওয়ার পূর্বাভাস

উত্তরবঙ্গে তাপমাত্রা স্বাভাবিকের কাছাকাছি থাকবে এবং শীতের অনুভূতি বজায় থাকবে। দার্জিলিং পার্বত্য এলাকায় আগামী ৪৮ ঘণ্টায় বৃষ্টির সম্ভাবনা রয়েছে। আজ দার্জিলিং-কালিম্পংয়ের কিছু অঞ্চলে হালকা বৃষ্টি হতে পারে এবং বৃষ্টি হলে দার্জিলিঙে তাপমাত্রা আরও কমতে পারে। রবিবার থেকে উত্তরবঙ্গের বিভিন্ন জেলায়, বিশেষত কোচবিহার, জলপাইগুড়ি ও আলিপুরদুয়ারে কুয়াশার সম্ভাবনা বেশি।

কেমন থাকে কলকাতার আবহাওয়া?

কলকাতায় সামান্য নামল পারদ। সকালে কুয়াশা বা ধোঁয়াশার দেখা মিললেও দিনের বেলা আকাশ পরিষ্কার থাকবে। আগামী দু’দিনে তাপমাত্রা আরও একটু কমে ১৭ থেকে ১৯ ডিগ্রি সেলসিয়াসের মধ্যে ঘোরাফেরা করতে পারে। আজ কলকাতার সর্বনিম্ন তাপমাত্রা ১৮.৮ ডিগ্রি সেলসিয়াস এবং দিনের সর্বোচ্চ তাপমাত্রা ছিল ২৯.২ ডিগ্রি সেলসিয়াস।